มาตามนัด รายได้ส่งออกทรุด พาณิชย์ชี้บาทแข็ง
วอนทุกฝ่ายช่วยเอกชนด่วน,พาณิชย์ ยอมรับบาทแข็ง ฉุดรายได้ผู้ส่งออกหดครั้งแรกในรอบ 1 ปี เดือน ก.พ. รายได้เงินบาทลดฮวบ 0.56% แม้มูลค่าส่งออกยังพุ่ง 10.26% แตะระดับ 2 หมื่นล้านเหรียญฯ ยันหากเงินบาทแข็งค่าต่อเนื่อง ผู้ส่งออกเดือดร้อนแน่ วอนทุกภาคส่วนหาทางแก้ไข สมคิด มองโลกสดใส ส่งออกโตทะลุ 10%,นางสาวพิมพ์ชนก วอนขอพร ผู้อำนวยการสำนักงานนโยบายและยุทธศาสตร์การค้า (สนค.) เปิดเผยถึงภาวะการค้าระหว่างประเทศของไทยว่า ในเดือน ก.พ.2561 ไทยมีมูลค่าการส่งออก 20,365 ล้านเหรียญสหรัฐฯ เพิ่มขึ้น 10.26% ขยายตัวต่อเนื่องเป็นเดือนที่ 12 เมื่อคิดเป็นเงินบาทมีมูลค่า 643,705 ล้านบาท ลดลง 0.56% ลดลงครั้งแรกในรอบ 12 เดือน นับจากเดือน ก.พ.2560 ที่ลดลง 5.28% ส่วนการนำเข้ามีมูลค่า 19,557 ล้านเหรียญฯ เพิ่มขึ้น 16.0% เมื่อคิดเป็นเงินบาทมีมูลค่า 626,231 ล้านบาท เพิ่มขึ้น 4.69% ส่งผลให้ดุลการค้าเกินดุล 807.6 ล้านเหรียญ หรือ 17,474 ล้านบาท,ขณะที่ในช่วง 2 เดือน (ม.ค.-ก.พ.) ปี 2561 การส่งออกมีมูลค่า 40,466 ล้านเหรียญฯ เพิ่มขึ้น 13.77% เมื่อคิดเป็นเงินบาทมีมูลค่า 1.296 ล้านล้านบาท เพิ่มขึ้น 3.13% ส่วนการนำเข้ามีมูลค่า 39,778 ล้านเหรียญฯ เพิ่มขึ้น 20.06% เมื่อคิดเป็นเงินบาทมีมูลค่า 1.290 ล้านล้านบาท เพิ่มขึ้น 8.90% ส่งผลให้ดุลการค้าเกินดุล 688 ล้านเหรียญฯ หรือ 5,342.2 ล้านบาท,การส่งออกของไทยเดือน ก.พ. ยังขยายตัวอย่างแข็งแกร่ง เพราะสินค้าไทยยังเป็นที่ต้องการของตลาดโลก และเศรษฐกิจคู่ค้าสำคัญฟื้นตัว เชื่อมั่นว่า ทั้งปีจะขยายตัวได้ตามเป้าหมาย 8% จากปีก่อน แต่ที่น่าเป็นห่วงคือ ค่าเงินบาทที่แข็งค่าต่อเนื่อง ซึ่งเริ่มทำให้รายได้ของผู้ส่งออกในรูปเงินบาทลดลงแล้ว โดยเดือน ก.พ. ลดลง 0.56% ทุกภาคส่วนที่เกี่ยวข้องต้องเร่งหาแนวทางแก้ไขปัญหา หากยังปล่อยให้แข็งค่าไปเรื่อยๆ จะทำให้รายได้ของผู้ส่งออกลดลงแม้ยังไม่กระทบต่อขีดความสามารถในการแข่งขันของไทยก็ตาม เพราะยังมีความต้องการสินค้าไทย,อย่างไรก็ตาม กระทรวงพาณิชย์คงไม่สามารถร้องขอให้ธนาคารแห่งประเทศไทย (ธปท.) แทรกแซงค่าเงินบาทให้อ่อนค่าลง เชื่อว่าฝ่ายนโยบาย ทั้งนายสมคิด จาตุศรีพิทักษ์ รองนายกรัฐมนตรี ได้ติดตามสถานการณ์ และหารืออย่างใกล้ชิดกับ รมว.คลัง และผู้ว่าการ ธปท.อยู่แล้ว กระทรวงพาณิชย์ทำได้เพียงเสนอแนะให้ผู้ส่งออกประกันความเสี่ยงค่าเงินให้นานขึ้น เช่น 6 เดือน จากปัจจุบันที่ 3 เดือน เพราะยังมีความผันผวนอยู่ เนื่องจากปีนี้ยังไม่ชัดเจนว่าสหรัฐฯ จะปรับขึ้นดอกเบี้ยนโยบายกี่ครั้ง รวมถึงผู้ส่งออกไทยควรซื้อขายด้วยเงินสกุลอื่นๆ ด้วย,ทั้งนี้ ค่าเงินบาทที่แข็งค่าอย่างต่อเนื่อง ประกอบกับผลผลิตสินค้าเกษตรที่ลดลงในหลายสินค้าทั้งข้าว มันสำปะหลัง กุ้ง ฯลฯ และยังมีมาตรการกีดกันการค้าจากคู่ค้าสำคัญ เช่น สหรัฐฯ อีก ทำให้สถานการณ์ส่งออกสินค้าเกษตรและอาหารของไทยเริ่มขรุขระบ้างแล้ว สนค.จึงได้ศึกษาหาตลาดใหม่ๆ ที่จะส่งออกสินค้าเหล่านี้ เช่น ตะวันออกกลาง แอฟริกา รวมถึงหาสินค้าดาวรุ่งใหม่ๆ เช่น สินค้าเกษตรนวัตกรรม เพื่อเจาะตลาดโลกให้มากขึ้น,สาเหตุที่ทำให้มูลค่าการส่งออกเดือน ก.พ. ขยายตัว 10.26% มาจากการขยายตัวทุกหมวดสินค้า โดยสินค้าเกษตร/อุตสาหกรรมการเกษตรเพิ่มขึ้น 0.3% จากการเพิ่มขึ้นของข้าว 20.1%, น้ำมันปาล์ม 496.3%, ผลิตภัณฑ์มันสำปะหลัง 14.2%, ไก่สดแช่แข็งและแปรรูป 20.4% ส่วนสินค้าอุตสาหกรรม เพิ่มขึ้น 11.5% ขยายตัวในระดับสูงต่อเนื่องเป็นเดือนที่ 12 จากการเพิ่มขึ้นของรถยนต์ อุปกรณ์และส่วนประกอบ 17.8%, เครื่องคอมพิวเตอร์อุปกรณ์และส่วนประกอบ 16.8%, เครื่องยนต์สันดาปภายในแบบลูกสูบและส่วนประกอบ 46.1%, น้ำมันสำเร็จรูป 47.1%,ขณะที่ตลาดส่งออกเดือน ก.พ. มูลค่าการส่งออกขยายตัวทุกตลาด โดยตลาดหลักขยายตัว 18.8% จากการขยายตัวของญี่ปุ่นที่ 41.1% มูลค่า 2,408 ล้านเหรียญฯ มูลค่าสูงสุดเป็นประวัติการณ์, สหรัฐฯ 5.1%, สหภาพยุโรป (15 ประเทศ) 12.4% ส่วนตลาดศักยภาพขยายตัว 7.8% จากการขยายตัวของอินเดีย 42.9%, จีน 1.5%, ซีแอลเอ็มวี (กัมพูชา ลาว เมียนมาและเวียดนาม) 11.4%, อาเซียน 11.4% ขณะที่ตลาดศักยภาพระดับรองขยายตัว 15.1% จากการเพิ่มขึ้นของรัสเซียและซีไอเอส 88.9% เป็นต้น,นายสมคิด จาตุศรีพิทักษ์ รองนายกรัฐมนตรี กล่าวว่า ตัวเลขยอดการส่งออกในเดือน ก.พ. ขยายตัว 10.26% ขณะที่ยอดส่งออก 2 เดือนขยายตัวถึง 13.77% ถือเป็นการขยายตัวน่าพอใจ แม้ค่าเงินบาทแข็งค่า แต่เป็นการแข็งค่าสอดคล้องกับเศรษฐกิจดีขึ้นต่อเนื่อง และแข็งค่าตามการเงินดุลบัญชีเดินสะพัด ขณะที่ผู้ประกอบการไทยยังสามารถแข่งขันได้ คาดว่าการขยายตัวในช่วง 5 เดือนแรกของปีนี้ ขยายตัวได้เฉลี่ย 12-13% โดยจะอยู่ในระดับนี้ จนถึงเดือน ธ.ค.2561 จึงไม่อยากให้ภาคเอกชนกังวลเรื่องค่าเงินบาทแข็งค่า.
พาณิชย์ ยอมรับบาทแข็ง ฉุดรายได้ผู้ส่งออกหดครั้งแรกในรอบ 1 ปี เดือน ก.พ. รายได้เงินบาทลดฮวบ 0.56% แม้มูลค่าส่งออกยังพุ่ง 10.26% แตะระดับ 2 หมื่นล้านเหรียญฯ
ส่งออก,เงินบาทแข็ง,มูลค่าการส่งออก,กระทรวงพาณิชย์,สินค้าไทย